Unionin yleisen tuomioistuimen tuomio (seitsemäs jaosto) 17.10.2012 – Fondation IDIAP vastaan komissio

(asia T-286/10)

”Välityslauseke — Kuudes tutkimuksen, teknologian kehittämisen ja esittelyn puiteohjelma — Amida-, Bacs- ja Dirac-hankkeita koskevat sopimukset — Tukikelpoiset kustannukset — Lisäkustannusmalli — Toistaiseksi voimassa olevalla työsopimuksella työskentelevien tutkijoiden palkka — Sopimuspuolen omien varojen puuttuminen”

1. Oikeudenkäyntimenettely — Asian saattaminen unionin yleisen tuomioistuimen käsiteltäväksi välityslausekkeen perusteella — Tutkimuksen, teknologian kehittämisen ja esittelyn erityisohjelman yhteydessä tehdyt sopimukset — Toistaiseksi voimassa olevalla työsopimuksella työskentelevien tutkijoiden palkka — Lisäkustannukset — Se, että sopimuspuolen nimeämä tarkastaja todentaa kyseisten kustannusten tukikelpoisuuden — Komission suorittama tarkastus, jonka mukaan kyseiset kustannukset ovat tukikelvottomia — Hyväksyttävyys — Tuomioistuimelle esitetty vaatimus, jolla pyritään saamaan näiden samojen kustannusten osalta lausunto niiden tukikelpoisuudesta ja lausunto siitä, ettei niiden palauttamista vaadita — Perusteeton vaatimus (SEUT 272 artikla; Euroopan parlamentin ja neuvoston asetuksen N:o 2321/2002 12 artiklan 2 kohdan ensimmäinen alakohta ja 14 artiklan 2 kohta; Euroopan unionin perusoikeuskirjan 47 artikla) (ks. 61–84 kohta ja 88–96 kohta)

2. Oikeudenkäyntimenettely — Kannekirjelmä — Muotovaatimukset — Yhteenveto kanneperusteista — Abstrakti mainitseminen — Tutkimatta jättäminen (Unionin tuomioistuimen perussäännön 21 artiklan ensimmäinen kohta; unionin yleisen tuomioistuimen työjärjestyksen 44 artiklan 1 kohdan c alakohta) (ks. 106 kohta)

3. Kumoamiskanne — Unionin tuomioistuinten toimivalta — Vaatimukset toimielimen velvoittamiseksi toimimaan tietyllä tavalla — Tutkimatta jättäminen (SEUT 263 artikla) (ks. 111 kohta)

4. Kumoamiskanne — Kanne, joka tosiasiassa koskee luonteeltaan sopimusoikeudellista oikeusriitaa — Unionin tuomioistuinten toimivallan puuttuminen — Tutkimatta jättäminen (SEUT 263 artikla) (ks. 113 ja 114 kohta)

Aihe

Vaatimus, joka on tehty ensisijaisesti SEUT 272 artiklan nojalla ja jolla pyritään siihen, että unionin yleinen tuomioistuin toteaa, että tietyt kustannukset, jotka kantajalle ovat aiheutuneet pantaessa täytäntöön Euroopan komission kanssa eurooppalaisen tutkimusalueen toteuttamista ja innovointia tukevan kuudennen tutkimuksen, teknologian kehittämisen ja esittelyn puiteohjelman (2002-2006), joka on vahvistettu 27.6.2002 tehdyllä Euroopan parlamentin ja neuvoston päätöksellä N:o 1513/2002/EY (EYVL L 232, s. 1), yhteydessä tehtyjä sopimuksia nro 33812, joka koskee Amida-hanketta, ja nro 27787, joka koskee Bacs-hanketta, voidaan korvata ja että kantajan ei näin ollen ole palautettava 98042,45 euron suuruista summaa Dirac-hanketta koskevan sopimuksen perusteella eikä 251505,76 euron suuruista summaa Amida-hanketta koskevan sopimuksen perusteella, sekä toissijaisesti SEUT 263 artiklan perusteella tehty vaatimus yhtäältä sen komission päätöksen kumoamiseksi, jolla komissio vahvisti sellaisen tarkastuksen päätelmät, jonka mukaan riidanalaiset kustannukset ovat tukikelvottomia, ja toisaalta komission velvoittamiseksi järjestämään hankkeista tarkastuksen, joka muun kuin alkuperäisen tarkastuksen suorittaneen yhtiön on suoritettava

Ratkaisu

1) Kanne hylätään.